NARIADENIE KOMISIE (ES) č. 1711/2005
z 19. októbra 2005,
ktorým sa stanovujú výnosy olív a oleja na hospodársky rok 2004/2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi (1), najmä na jeho článok 5 ods. 11,
so zreteľom na nariadenie Rady (EHS) č. 2261/84 zo 17. júla 1984, ktorým sa ustanovujú všeobecné pravidlá na poskytovanie podpory na výrobu olivového oleja a podpory organizáciám výrobcov olivového oleja (2), najmä na jeho článok 19 druhý pododsek prvú zarážku,
keďže:
(1)
Článok 18 nariadenia (EHS) č. 2261/84 stanovuje, že výnosy olív a oleja uvedené v článku 5 ods. 7 nariadenia č. 136/66/EHS by mali byť stanovené podľa homogénnej produkčnej zóny na základe údajov poskytnutých pestovateľskými členskými štátmi. Produkčné zóny boli určené nariadením Komisie (ES) č. 2138/97 (3). So zreteľom na poskytnuté údaje je potrebné stanoviť tieto výnosy.
(2)
Článok 6 nariadenia Komisie (ES) č. 2366/98 z 30. októbra 1998, ktorým sa ustanovujú podrobné pravidlá na uplatňovanie systému podpory na výrobu olivového oleja pre hospodárske roky od 1998/1999 do 2004/2005 (4), stanovuje metódu odhadu výnosov v homogénnych zónach, ktorá zohľadňuje celkové štatisticky dosiahnuté výsledky na základe vzoriek na úrovni väčších regionálnych zón.
(3)
So zreteľom na malú mieru výroby boli štatistické výsledky vo Francúzsku získané z jedinej regionálnej zóny a z malej vzorky, ktorá neumožňuje získanie presného a postačujúceho údaju na vnútroštátnej úrovni. Úpravy výnosov v homogénnych zónach stanovené na základe štatistických údajov v súlade s článkom 6 nariadenia (ES) č. 2366/98 viedli k zjavne inkoherentným hodnotám na hospodársky rok 2004/2005. Je preto potrebné stanoviť výnosy pre homogénne zóny vo Francúzsku bez uplatnenia príslušnej úpravy.
(4)
Opatrenia uvedené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Výnosy olív a oleja na hospodársky rok 2004/2005 sú stanovené v prílohe.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. novembra 2004.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. októbra 2005